Onthou jy die argumente van jou kinderdae wat beslis was wanneer die eerste een aanspraak gemaak het op "ontelbaar"? Dit was daardie mistieke getal wat niemand kon klop nie. Vandag vra die oudste enetjie (Boesman) my hoeveel miljoene maak ontelbaar. Ek sê toe ontelbaar miljoen. Nie tevrede met díe antwoord nie, wou hy toe weet as hy nou begin tel, hoe oud sal hy wees as hy by ontelbaar uitkom? "Jy sal nooit daar uitkom nie, want dis ontelbaar!" sê ek. "En as ek ontelbaar oud kan word, hê Pappa?" Daar het hy my toe!
Dit het my laat dink aan 'n soortgelyke onbegryplike begrip nl. nul. Zero of niks kan net daar wees (of nie wees nie) as daar iets is. Dit laat mens met die ou raaisel oor wat was eerste; die hoender of die eier? Die een kan nie sonder die ander bestaan nie. En hoe kom mens by nul uit? Mens vat een en deel dit in die helfte. Dan vat jy een van daardie helftes en deel dit weer in die helfte en so gaan jy aan totdat niks oorbly nie. Hoe klein kan jy gaan? Hoeveel kere moet jy die proses herhaal om nul te behaal? Oneindig kere? Indien wel, sal nul dan nie bestaan nie.
Nou sal jy seker vir my kan sê dat nie so ingewikkeld is as wat ek dit wil laat klink nie. Neem nou maar jou salaris. Dis eintlik heel eenvoudig om dit so te verminder dat daar niks oorbly nie (of minder as niks!). Dis ook nie te moeilik om zero vir 'n toets te kry nie. Mooi julle! Maar verduidelik nou vir agtjarige as jy nul (niks of zero) agter 'n tien sit, dit 'n honderd word! Skielik is niks iets.
Wat probeer ek dus nou sê met díe stukkie skrywe? Niks rêrig nie behalwe dat dit die aandag wegtrek van daardie aaklige Sondagaandgevoel.
Sekere dinge kan mens baie meer pla as ander goed. My ma het so hekel aan spelfoute gehad. Sy was 'n onderwyseres wat o.a. Afrikaans gegee het. Ek onthou in die tyd van diensplig wanneer ek op pas was en by die huis gekom het, het my briewe aan my ouers op my kussing gelê met die spelfoute netjies onderstreep en reggemaak.
Aangesien ek die afgelope 3 jaar 'n trekarbeider is en al my boeke iewers in bokse gestoor word, skryf ek nou sonder my HAT. Kan iemand asseblief net weer vir my sê waar kan ek daardie Afrikaanse spelcheck aflaai sodat ek met 'n geruste hart kan skryf? Ek sal dit baja waardeur.
Ek was vanaand by 'n konsert.Alle kaartjies was uitverkoop en daar was meer mense as sitplekke.Die reen het nog steeds neergekom na 'n laatmiddag storm wat bome ontwortel het, maar dit het niemand gekeer nie.
Die toneelspelers het plek-plek hulle woorde vergeet, meestal heel van die wysie af gesing en hier en daar het een sommer openlik vir bekendes in die gehoor gewaai. Tog was die gehoor in vervoering. Kameras het geflits en die aplous was oorverdowend.Vir 'n paar oomblike is die gehoor meegvoer deur 'n atmosfeer van suiwer onskuld.Na afloop van die konsert het die ouers hulle toneelspelertjies bymekaar gemaak om in die bed te prop.